Urmareste Modifică dimensiunea fontului: Play

Bucureşti, 28 mai /Agerpres/ - Ministerul Afacerilor Externe îşi exprimă surprinderea cu privire la poziţia exprimată în 27 mai, la Atena, de preşedintele Federaţiei Ruse cu privire la sistemul de apărare antirachetă din România, se arată într-un comunicat al ministerului transmis, sâmbătă, AGERPRES.



"Această poziţie relevă o ignorare a situaţiei reale pe care atât România, cât şi Aliaţii săi au explicat-o în repetate rânduri în ceea ce priveşte caracterul pur defensiv al sistemului de apărare antirachetă. Ar putea fi, totodată, interpretată ca o ameninţare la adresa securităţii regionale. Reamintim şi cu această ocazie că prevederile Acordului bilateral dintre România şi SUA în domeniul apărării antirachetă reglementează cu stricteţe caracterul defensiv al sistemului de la Deveselu şi conformitatea acestuia cu prevederile Cartei ONU. MAE reiterează că acest sistem nu este îndreptat împotriva Federaţiei Ruse sau a altui stat", se arată în comunicatul MAE.



MAE vorbeşte în precizările sale despre "distorsionarea repetată" a realităţilor.



"Distorsionarea repetată a acestor realităţi nu face decât să menţină o atmosferă tensionată, în contradicţie cu spiritul de deschidere manifestat de România şi Aliaţii săi pe tema apărării antirachetă. În plus, este surprinzătoare plasarea acestui subiect în cadrul regional de securitate, în condiţiile în care, sunt binecunoscute cauzele evoluţiilor preocupante din ultimii ani în materie de securitate regională", mai susţine MAE. AGERPRES/(AS - editor: Mirela Bărbulescu)